Document ID: 32008D0073

DEĊIŻJONI TAL-KUMMISSJONI
ta’ l-20 ta’ Diċembru 2007
li temenda d-Deċiżjoni 2004/277/KE, Euratom li tistabbilixxi r-regoli għall-implimentazzjoni tad-Deċiżjoni tal-Kunsill 2007/779/KE, Euratom li tistabilixxi mekkaniżmu Komunitarju ta’ protezzjoni ċivili
(notifikata taħt id-dokument numru C(2007) 6464)
(Test b’relevanza għaż-ŻEE)
(2008/73/KE, Euratom)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat li jistabbilixxi l-Komunità Ewropea ta’ l-Enerġija Atomika,
Wara li kkunsidrat id-Deċiżjoni tal-Kunsill 2007/779/KE, Euratom tat-8 ta’ Novembru 2007 li tistabilixxi mekkaniżmu Komunitarju ta’ protezzjoni ċivili (1), u partikolarment l-Artikolu 12 tiegħu,
Billi:
(1)
Id-Deċiżjoni tal-Kummissjoni 2004/277/KE, Euratom tad-29 ta’ Diċembru 2003 li tistabbilixxi r-regoli għall-implimentazzjoni tad-Deċiżjoni tal-Kunsill 2001/792/KE, Euratom li tistabilixxi mekkaniżmu Komunitarju li jiffaċilita l-koperazzjoni rinfurzata fl-interventi ta’ assistenza fil-protezzjoni ċivili (2) għandha tiġi emendata biex tinkorpora regoli ta’ implimentazzjoni dwar il-protezzjoni ċivili Ewropea. Dawn ir-regoli għandhom ikopru l-karatteristiċi ewlenin tal-moduli tal-protezzjoni ċivili bħall-kompiti, il-kapaċitajiet, l-elementi tagħhom, u l-ħin biex jiġu operattivi, u jiddefenixxu l-livell xieraq ta’ l-awtosuffiċjenza u interoperabbiltà tagħhom.
(2)
Il-moduli tal-protezzjoni ċivili magħmula minn riżorsi nazzjonali minn Stat Membru wieħed jew aktar, fuq bażi volontarja, jikkostitwixxu kontribut għall-kapaċità ta’ rispons rapidu ta’ protezzjoni ċivili mitlub mill-Kunsill Ewropew fil-Konklużjonijiet tal-laqgħa tiegħu tas-16 u 17 ta’ Ġunju 2005 u mill-Parlament Ewropew fir-Riżoluzzjoni tiegħu tat-13 ta’ Jannar 2005 dwar id-diżastru tat-tsunami. Għall-moduli tal-protezzjoni ċivili biex ikunu f’pożizzjoni jikkontribwixxu għar-rispons għal emerġenzi ewlenin, il-karatteristiċi ewlenin għandhom jissodisfaw ċerti rekwiżiti ġenerali.
(3)
L-iskwadri ta’ appoġġ għall-assistenza teknika li jwettqu kompiti ta’ appoġġ huma meħtieġa fil-post biex jgħinu fil-valutazzjoni Komunitarja u/jew skwadri ta’ kordinament fl-oqsma ta’ l-istabbiliment u t-treġija ta’ l-uffiċini, telekomunikazzjoni, sussistenza u trasport. Għal dan l-għan huwa neċessarju li jiġu ddefiniti rekwiżiti ġenerali għall-iskwadri ta’ appoġġ għall-assistenza teknika. Tali skwadri jistgħu wkoll jikkontribwixxu għall-ilħiq tar-rekwiżiti ta’ awtosuffiċjenza tal-moduli tal-protezzjoni ċivili. Kwalunkwe arranġament għall-inkorporazzjoni ta’ skwadri ta’ appoġġ għall-assistenza teknika fil-moduli tal-protezzjoni ċivili għandhom isiru qabel it-trażmissjoni ta’ informazzjoni ġenerali dwar il-moduli mill-Kummissjoni.
(4)
Il-moduli tal-protezzjoni ċivili għandhom ikunu kapaċi jiffunzjonaw b’mod awtosuffiċjenti għal perjodu partikolari ta’ żmien. Għalhekk huwa neċessarju li jiġu ddefiniti r-rekwiżiti ġenerali għall-awtosuffiċjenza u, fejn xieraq, ir-rekwiżiti speċifiċi li jistgħu jvarjaw fil-funzjoni skond it-tip ta’ intervent jew it-tip ta’ modulu kkonċernat. Għandha tiġi kkunsidrata l-prassi komuni ta’ l-Istati Membri u l-organizzazzjonijiet internazzjonali bħal perjodi estiżi ta’ awtosuffiċjenza għal moduli ta’ tiftix urban u salvataġġ jew għall-qsim ta’ kompiti bejn il-pajjiż li qed joffri u dak li qed jitlob l-appoġġ fl-operazzjoni ta’ moduli li għandhom element ta’ l-ajru.
(5)
Huma meħtieġa miżuri fil-livell Komunitarju u ta’ l-Istati parteċipanti sabiex tittejjeb l-interoperabbiltà tal-moduli tal-protezzjoni ċivili, notevolment fir-rigward tat-taħriġ u l-eżerċizzji.
(6)
Il-miżuri pprovduti f’din id-Deċiżjoni huma skond il-fehma tal-Kumitat tal-Protezzjoni Ċivili,
ADOTTAT DIN ID-DEĊIŻJONI:
Artikolu 1
Id-Deċiżjoni 2004/277/KE, Euratom hi emendata kif ġej:
(1)
Fl-Artikolu 2, jiżdiedu d-defenizzjonijiet li ġejjin:
“(ċ)
‘skwadri ta’ intervent’ tfisser ir-riżorsi umani u materjali inkluż il-moduli ta’ protezzjoni ċivili (kif imsemmi fl-Artikoli 3a, 3b u 3ċ) stabbiliti mill-Istati Membri għall-interventi ta’ protezzjoni ċivili.
(d)
‘skwadri ta’ appoġġ għall-assistenza teknika’ tfisser ir-riżorsi umani u materjali stabbiliti mill-Istati Membri biex iwettqu kompiti ta’ appoġġ.”
(2)
Jiżdiedu l-Artikoli 3a, 3b u 3ċ li ġejjin:
“Artikolu 3a
1. Suġġett għall-iżvilupp ta’ moduli addizzjonali, il-moduli tal-protezzjoni ċivili għandhom ikunu konformi mar-rekwiżiti elenkati fl-Anness II.
2. L-iskwadri ta’ appoġġ għall-assistenza teknika għandhom ikunu konformi mar-rekwiżiti ġenerali elenkati fl-Anness III.
3. Moduli tal-protezzjoni ċivili kif ukoll skwadri ta’ appoġġ għall-assistenza teknika jistħgu jkunu magħmula minn riżorsi pprovduti minn Stat Membru wieħed jew aktar.
4. Meta modulu tal-protezzjoni ċivili jew skwadra ta’ appoġġ għall-assistenza teknika tkun komposta minn aktar minn element wieħed, l-użu ta’ dak il-modulu tal-protezzjoni ċivili jew skwadra ta’ appoġġ għall-assistenza teknika f’intervent tista’ tkun limitata għall-elementi neċessarji għal dak l-intervent.
Artikolu 3b
1. L-elementi li ġejjin ta’ awtosuffiċjeza għandhom japplikaw għall-moduli individwali ta’ protezzjoni ċivili kif speċifikat fl-Anness II:
(a)
kenn xieraq mit-temp prevalenti;
(b)
ġenerazzjoni ta’ enerġija u dawl li jkopri l-konsum tal-bażi ta’ l-operazzjoni u tat-tagħmir meħtieġ biex titwettaq il-missjoni;
(ċ)
faċilitajiet sanitarji u ta’ iġjene għall-użu mill-persunal tal-modulu;
(d)
disponibbiltà ta’ ikel u ilma għall-persunal tal-modulu;
(e)
persunal, faċilitajiet u provvisti mediċi jew para mediċi għall-persunal tal-modulu;
(f)
ħażna u manutenzjoni tat-tagħmir tal-modulu;
(ġ)
tagħmir għall-komunikazzjoni mas-sieħba rilevanti, notevolment dawk responsabbli mill-koordinazzjoni fil-post;
(h)
trasport lokali;
(i)
loġistika, tagħmir u persunal li jippermettu l-istabbiliment ta’ bażi ta’ operazzjonijiet u l-bidu tal-missjoni mingħajr dewmien mal-wasla fuq il-post.
2. Konformità mar-rekwiżiti ta’ awtosuffiċjenza għandhom jiġu ggarantiti mill-Istat Membru li qed joffri, permezz ta’ kwalunkwe minn dan li ġej:
(a)
l-inklużjoni tal-persunal, tagħmir u l-konsumabbli neċessarji fil-modulu tal-protezzjoni ċivili;
(b)
isiru l-arranġamenti neċessarji fil-post ta’ l-operazzjonijiet;
(ċ)
isiru l-prearranġamenti neċessarji biex jiġu kkombinati skwadra ta’ intervent mhux awtosuffiċjenti ma’ skwadra ta’ appoġġ għall-assistenza teknika biex ikun hemm konformità mar-rekwiżiti msemmija fl-Artikolu 3ċ qabel il-provviżjon ta’ l-informazzjoni dwar il-modulu tal-protezzjoni ċivili kkonċernat skond l-Artikolu 3(1).
3. Il-perjodu li għalih l-awtosuffiċjenza trid tkun iggarantita mill-bidu tal-missjoni ma jistax ikun iqsar minn wieħed milli ġej:
(a)
96 siegħa;
(b)
il-perjodi stipulati fl-Anness II għall-moduli speċifiċi tal-protezzjoni ċivili.
Artikolu 3ċ
L-Istati Membri għandhom jieħdu l-miżuri neċessarji sabiex jiżguraw li r-rekwiżiti li ġejjin jintlaħqu:
(a)
il-moduli tal-protezzjoni ċivili għandhom il-kapaċità li jiffunzjonaw ma’ moduli oħra ta’ protezzjoni ċivili;
(b)
l-iskwadri ta’ appoġġ għall-assistenza teknika għandhom il-kapaċità li jiffunzjonaw ma’ skwadri ta’ appoġġ għall-assistenza teknika u b’moduli ta’ protezzjoni ċivili oħra;
(ċ)
l-elementi ta’ modulu tal-protezzjoni ċivili għandhom il-kapaċità li jiffunzjonaw flimkien bħala modulu ta’ protezzjoni ċivili wieħed;
(d)
l-elementi ta’ skwadra ta’ appoġġ għall-assistenza teknika għandhom il-kapaċità li jiffunzjonaw flimkien bħala skwadra ta’ appoġġ għall-assistenza teknika waħda;
(e)
il-moduli ta’ protezzjoni ċivili u l-iskwadri ta’ appoġġ għall-assistenza teknika, meta użati barra l-UE, għandhom il-kapaċità li jiffunzjonaw ma’ kapaċitajiet internazzjonali ta’ rispons għad-diżastri b’appoġġ għall-Istat milqut;
(f)
kapijiet ta’ l-iskwadri, viċi kapijiet ta’ l-iskwadri u uffiċjali ta’ kooperazzjoni ta’ moduli tal-protezzjoni ċivili u skwadri ta’ appoġġ għall-assistenza teknika jieħdu korsijiet u eżerċizzji xierqa ta’ taħriġ organizzati mill-Kummissjoni skond l-Artikolu 5(5) tad-Deċiżjoni 2007/779/KE, Euratom.”
(3)
Fl-Artikolu 11(1), it-terminu “Anness” jitbiddel bit-terminu “Anness I”.
(4)
Fl-Artikolu 24, jiżdied il-punt (e) li ġej:
“e)
titjib ta’ l-interoperabbiltà tal-moduli tal-protezzjoni ċivili.”
(5)
Fit-titolu ta’ l-Anness, it-terminu “Anness” jitbiddel bit-terminu “Anness I”.
(6)
Jiżdied l-Anness II, kif stipulat fl-Anness I għal din id-Deċiżjoni.
(7)
Jiżdied l-Anness III, kif stipulat fl-Anness II għal din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussell, 20 ta’ Diċembru 2007.

Labels: 10
18
15
5